قال عمر بلافريج، النائب البرلماني عن فيدرالية اليسار الديمقراطي، وعضو الحزب الاشتراكي الموحد، فسؤال كتابي ليه وجهو لرئيس الحكومة، بللي حدث انتشار فيروس “كورونا” المستجد القاتل صاحباتو مجموعة من التفسيرات المغلوطة، وعلى رأسها المتعلقة بنظرية المؤامرة اللي كتقول بللي الفيروس مصنوع فالمختبرات من طرف شركات الأدوية اللي عندها المضاد ديالو وباغيا تبيعو مستقبلا. بلافريج، فالسؤال اللي تقدم بيه لرئيس الحكومة، واللي توصلا “كود” بنسخة منو، كيقول بللي هذ النقاش الدائر بشأن الفيروس مامبنيش على مصادر علمية، وهذشي كيكرس نظرة تشاؤمية للمستقبل، وكيأثر بشكل سلبي على العلاقة بين المجتمع والمؤسسات العلمية. وطالب بلافريج من رئيس الحكومي باش يدير سياسات عمومية لمحاربة الفكر الخرافي والتفسيرات الشعبوية اللي كتضلل الرأي العام وكتهدد أحيانا سلامة المواطنين. والتمس بلافريج من رئيس الحكومة كذلك باش يشجع الفكر العقلاني المبني على الحس النقدي، من خلال مراجعة المقررات المدرسية وملاءمتها مع هذ الفكر، وتشجيع البحث العلمي، وتوفير مناخ لضمان حرية التعبير، وتخصيص برامج تلفزيونية كتستضف علماء مغاربة وأجانب عندهم مصداقية باش يتكلمو فالموضوع. وللإشارة، فنبيلة منيب، الأمينة العامة للحزب الاشتراكي الموحد، كان عندها رأي آخر، حيت فآخر خرجة إعلامية ليها فمعهد الصحافة فكازا قالت بللي الفيروس مدسوس من طرف شركات الدوائية لدولة عظمى، دارتو باش تروج اقتصادها العلاجي لأنها كتتوفر على الدوا ديالو سلفا، وتتاجر فمآسي الناس. و”كود” مازال ما تلقات جواب من بلافريج بخصوص رأيو فداكشي اللي قالت منيب، وفيما إذا كان سؤالو الكتابي هذا رد على خرجتها الأخيرة أول لا. 
بلافريج كيطالب العثماني بمحارب خرافة مؤامرة “كورونا” الرائجة ويدعم البحث العلمي والتفكير العقلاني